[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.7.2007

KOM(2007) 389 endelig

2005/0032 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om fastlæggelse af en fælles ramme for virksomhedsregistre til statistiske formål og om ophævelse af Rådets forordning (EØF) nr. 2186/93

(forelagt af Kommissionen)

2005/0032 (COD)

MEDDELELSE FRA KOMMISSIONENTIL EUROPA-PARLAMENTETi henhold til EF-traktatens artikel 251, stk. 2, andet afsnit,vedrørende

Rådets fælles holdning med henblik på vedtagelse af Europa-Parlamentets og Rådets forordning om fastlæggelse af en fælles ramme for virksomhedsregistre til statistiske formål og om ophævelse af Rådets forordning (EØF) nr. 2186/93 (EØS-relevant tekst)

1. Sagsforløb

Forslag sendt til Europa-Parlamentet og Rådet (KOM(2005) 112 –– 2005/0032(COD)) | 5. april 2005 |

Udtalelse afgivet under Europa-Parlamentets førstebehandling: (PE A6-0194/2006) | 1. juni 2006 |

Fælles holdning vedtaget af Rådet: | 21 maj 2007 |

2. Formålet med Kommissionens forslag

Formålet med forslaget er at ajourføre den eksisterende forordning om virksomhedsregistre (Rådets forordning (EØF) nr. 2186/93) for at tilgodese de nye behov. Der er gradvist opstået tre nye former for behov:

- globaliseringen af økonomien har gjort det nødvendigt at indsamle data om grupper af foretagender

- integreringen af de forskellige sektorers aktiviteter har skabt behov for fuld dækning af hele økonomien

- det indre marked kræver bedre statistisk sammenlignelighed, hvilket bl.a. forudsætter harmoniserede kilder om virksomhedspopulationen i EU.

Kommissionens forslag skal ophæve Rådets forordning (EØF) nr. 2186/93.

3. Bemærkninger til den fælles holdning

3.1. Generelle bemærkninger

Europa-Parlamentet godkendte ved førstebehandlingen Kommissionens forslag med forbehold af 22 ændringsforslag. Størstedelen af disse ændringsforslag var af redaktionel eller mindre vigtig teknisk art og indebar ikke nogen indholdsmæssige ændringer af forslaget.

3.2. Europa-Parlamentets ændringsforslag ved førstebehandlingen

Kommissionen har accepteret Europa-Parlamentets ændringsforslag. Europa-Parlamentets beslutning er positiv over for forslaget, idet langt størstedelen af de 22 ændringsforslag er tekniske og redaktionelle præciseringer. Rådet har med sin fælles holdning godkendt disse ændringsforslag.

3.3. Nye bestemmelser indføjet af Rådet og Kommissionens holdning hertil

Den 17. juli 2006 vedtog Rådet afgørelse 2006/512/EF om ændring af Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen. Med denne afgørelse er der indført en ny procedure ved navn "forskriftsprocedure med kontrol" (artikel 5a).

Den nye udvalgsprocedure skal følges, når der skal vedtages generelle foranstaltninger, der har til formål at ændre ikke-væsentlige bestemmelser i en retsakt, der er vedtaget efter proceduren i traktatens artikel 251, herunder ved at lade visse sådanne bestemmelser udgå eller ved at supplere med nye ikke-væsentlige bestemmelser.

De nye bestemmelser, som Rådet har indføjet, vedrører Kommissionens gennemførelsesbeføjelser, når den nye procedure skal anvendes.

Kommissionen tillægges nærmere bestemt beføjelser til at ajourføre listen over registerdata i bilaget, definitioner af disse data og kontinuitetsregler herfor, at fastlægge dækningen af de mindste foretagender og residente grupper af foretagender, fastlæggelse af fælles kvalitetsstandarder såvel som kvalitetsrapporternes indhold og hyppighed og at fastlægge reglerne for ajourføring af registrene. Disse foranstaltninger er generelle foranstaltninger, der har til formål at ændre ikke-væsentlige bestemmelser i forordningen, og de bør derfor vedtages efter forskriftsproceduren med kontrol i artikel 5a i Rådets afgørelse 1999/468/EF.

Sætningen "Den anvendes fra den 1. januar 2007" blev udeladt af artikel 18 som følge af den forsinkede vedtagelse af forordningen. Hensigten var at angive datoen for dens anvendelse i fremtiden og ikke anvendelse med tilbagevirkende kraft. Forordningen anvendes 20 dage efter offentliggørelsen.

Kommissionen accepterer disse nye bestemmelser.

4. Konklusion

På baggrund heraf og af de grunde, der er anført ovenfor, kan Kommissionen hermed tilslutte sig den af Rådet enstemmigt vedtagne fælles holdning.